B. Bugár, podpredseda NR SR: (2002-05-22):
(Hlasovanie). Prítomných je112 poslancov, za 109, zdržal sa 1, nehlasovali 2. Konštatujem, že Národná rada na návrh vlády vyslovila súhlas s prerokovaním tohto vládneho návrhu zákona v skrátenom legislatívnom konaní. Takže budeme pokračovať prvým čítaním o vládnom návrhu zákona o zvýšení dôchodkov v roku 2002, o úprave dôchodkov priznaných v roku 2003 a o zmene a doplnení niektorých zákonov v oblasti sociálneho zabezpečenia. Vládny návrh zákona ste dostali ako tlač 1590. Návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady pod číslom 1766. Z poverenia vlády Slovenskej republiky návrh zákona uvedie minister práce, sociálnych vecí a rodiny Slovenskej republiky Peter Magvaši. Pán minister, nech sa páči, máte slovo. Páni poslanci, upozorňujem vás, že po tomto budeme tiež hlasovať, potom znovu budeme rokovať o skrátených konaniach a tiež pristúpime k hlasovaniam, takže žiadam vás, aby ste ostali tu v rokovacej miestnosti. Pán minister, nech sa páči. P. Magvaši, minister práce, sociálnych vecí a rodiny SR: Ďakujem. Vážený pán predsedajúci, vážené panie poslankyne, vážení páni poslanci. Vláda Slovenskej republiky 15. mája 2002 schválila svojím uznesením č. 505 návrh zákona o zvýšení dôchodkov v roku 2002, o úprave dôchodkov priznaných v roku 2003 a o zmene a doplnení niektorých zákonov v oblasti sociálneho zabezpečenia. Pri svojom úvodnom slove pri žiadosti o legislatívne konanie som vlastne aj zároveň vysvetlil dôvod, prečo vláda pristúpila k tomuto kroku, pretože on úzko súvisí s ukončením druhého volebného obdobia Národnej rady Slovenskej republiky a prvej možnosti funkčnosti nového parlamentu niekedy v rozmedzí novembra alebo decembra tohto roku a práve preto teda vláda podľa § 9 zákona č. 46/1991 Zb. o zvyšovaní dôchodkov v znení neskorších predpisov starobné dôchodky, invalidné dôchodky, čiastočne invalidné dôchodky, dôchodky na výsluhu rokov, vdovské dôchodky a sirotské dôchodky sa zvýšia, ak sa podľa údajov vykázaných Štatistickým úradom Slovenskej republiky zvýšili životné náklady aspoň o 10 % alebo priemerná mzda o 5 % od posledného zvýšenia dôchodkov, a to najskôr uplynutím troch mesiacov od predchádzajúceho zvýšenia dôchodkov. Predchádzajúce zvýšenie dôchodkov sa uskutočnilo k 1. októbru 2001 podľa zákona č. 385/2001 Z. z. V nadväznosti na splnenie podmienky zvýšenia priemernej mzdy najmenej o 5 %, kde podľa prognóz Štatistického úradu sa ukazuje, že podmienka bude splnená pravdepodobne v druhom štvrťroku roku 2002, navrhuje vláda Slovenskej republiky zvýšiť dôchodky o 5 %. Ide o štandardné legislatívnotechnické spracovanie zvýšenia dôchodkov a navrhuje sa tiež zvýšiť vdovecký dôchodok a najvyššie výmery starobného dôchodku, invalidného dôchodku a úhrnu vyplácaných dôchodkov realizované v článku II, článku III predkladaného návrhu zákona. Chcel by som zároveň aj vlastne upozorniť, že tento zákon bude úzko súvisieť aj s novým zákonom, ktorý je v druhom čítaní zákone o sociálnom poistení. Chcel by som vás zároveň vážené panie poslankyne, vážení páni poslanci informovať o tom, že v dôsledku toho, že bol prerušený režim tripartitných stretnutí Rady hospodárskej a sociálnej dohody, dostali ste písomné vyjadrenia Asociácie zamestnávateľských zväzov a združení z 10. 5. a Konfederácie odborových zväzov Slovenskej republiky z 9. 5., kde Asociácia zamestnávateľských zväzov a združení Slovenskej republiky, odporúča prijať zvýšenie dôchodkov o 5 %, Konfederácia odborových zväzov navrhuje o 7,1 %. Zároveň by som vás chcel informovať, že aj Správna rada Sociálnej poisťovne prerokovala na svojom rokovaní 2. mája návrh zvyšovania dôchodkov, zobrala na vedomie a v medzipripomienkovom konaní riaditeľ Sociálnej poisťovne uviedol riziká, ktoré sú spojené s jednotlivými stupňami zvyšovania dôchodkov. Chcel by som teda práve upozorniť na tie riziká, že pri otázke zvýšenia dôchodkov o 7,1 % je pravdepodobnosť, že by na budúci rok Sociálna poisťovňa nemala svoje vlastné zdroje na takéto zvýšenie dôchodkov o 7,1 % v roku 2003. Je to kontinuita určitých vecí, chcel by som na to teda upozorniť, že takéto sú prepočty, sú inakšie doložené aj nakoniec v samotnom materiáli. Materiál zároveň obsahuje aj detailný rozbor od roku 1998, otázky zvyšovania dôchodcov a chcel by som teda upozorniť, že diskusia o tom, že od roku 1998 na vyrovnanie stavu, ktorý bol v roku 1998, je potrebné zvýšiť dôchodky o 20 %, sú matematicko-štatistickými bludmi. Ďakujem.